Astudiaeth Achos wedi’i Anodi (Fersiwn Tiwtor)
Mae Amira yn ymarferydd blynyddoedd cynnar sy’n gweithio mewn lleoliad meithrin gyda phlant 3-5 oed. Un bore, mae Amira yn cefnogi chwarae rhydd dan do pan mae’n sylwi ar blentyn pedair oed, Layla, yn eistedd ar ei phen ei hun ger yr ardal lyfrau. Mae Layla wedi bod yn mynychu’r lleoliad ers tri mis ac fel arfer yn mwynhau chwarae llawn dychymyg gyda’i chyfoedion, ond heddiw mae’n ymddangos yn dawelach ac nid yw’n cymryd rhan cymaint mewn gweithgareddau grŵp.
(Sgiliau Proffesiynol – arsylwi; deall risg / bregusrwydd)
Mae Amira yn mynd at Layla yn dawel, gan benlinio ar ei lefel a gofyn cwestiynau agored yn dawel bach am yr hyn yr hoffai ei wneud.
 (Cyfathrebu effeithiol; Gofal sy’n canolbwyntio ar y person)
Mae Layla yn codi’i hysgwyddau ac nid yw’n ateb ar lafar, yn hytrach mae’n dal ei thegan meddal o adref. Mae Amira yn cydnabod teimladau Layla yn ddi-eiriau trwy gynnal tôn dawel, rhoi amser iddi, a chynnig sicrwydd.
 (Cyfathrebu – ar lafar ac yn ddi-eiriau; lles emosiynol)
Ar ôl cyfnod byr o amser, mae Layla yn dweud yn dawel nad yw hi eisiau ymuno â’r plant eraill oherwydd ei bod hi’n ‘teimlo’n flinedig’.
 ( Llais plentyn; Dull sy’n canolbwyntio ar y person)
Gan ddefnyddio ei gwybodaeth am ymddygiad arferol Layla, mae Amira yn cydnabod bod hyn yn newid ac yn gwneud nodyn meddyliol i’w arsylwi ymhellach.
 (Barn broffesiynol; Arfer sy’n seiliedig ar dystiolaeth; Ymwybyddiaeth o ddiogelu)
Mae hi’n caniatáu rhywfaint o ddewis i Layla trwy ei gwahodd i naill ai eistedd yn yr ardal dawel neu ymuno â gweithgaredd grŵp gyda llai o blant.
 (Ymreolaeth; Gofal sy’n canolbwyntio ar y person)
Yn ddiweddarach yn y bore, yn ystod chwarae awyr agored, mae Layla yn drist wrth i blentyn arall geisio cymryd tegan meddal oddi arni. Mae Amira yn ymyrryd yn brydlon, gan sicrhau bod y ddau blentyn yn ddiogel.
 (Dyletswydd gofal; Diogelu; Rheoli risg)
Mae hi’n esbonio rhannu a pharchu eiddo i’r plentyn arall wrth gefnogi Layla i fynegi ei hanghenion.
 (Cyfathrebu; Modelu rôl)
Amser cinio, mae Amira yn sylwi mai ychydig iawn mae Layla yn bwyta. Mae hi’n cofnodi hyn ac yn ei drafod yn fyr gyda chydweithiwr.
 (Atebolrwydd proffesiynol; Cadw cofnodion; Gwaith tîm)
Mae Amira yn cyfeirio at bolisïau’r lleoliad ac yn ystyried p’un a oes angen monitro pellach neu gyfathrebu â rhieni.
 (Arfer moesegol a chyfreithiol; Atebolrwydd; Gweithdrefnau diogelu)
Ar ddiwedd y dydd, mae Amira yn siarad â rhiant Layla, gan rannu sylwadau niwtral am ymddygiad tawelach Layla.
 (Partneriaeth â rhieni; Cyfathrebu proffesiynol)
Mae’r rhiant yn esbonio bod Layla wedi cael trafferth yn cysgu yn ddiweddar oherwydd newid yn y drefn mynd i gysgu arferol.
 (Dealltwriaeth holistaidd; Ffactorau cyd-destunol sy’n dylanwadu ar lesiant)
Yn dilyn y drafodaeth, mae Amira yn adfyfyrio ar sut y cefnogodd Layla yn ystod y dydd.
 (Arfer adfyfyriol; Datblygiad Proffesiynol Parhaus)
Mae hi hefyd yn bwriadu monitro llesiant Layla dros y dyddiau nesaf a rhannu diweddariadau gyda’i chydweithwyr.
 (Arweinyddiaeth; Asesiad parhaus; Arfer cydweithredol)
